
                                                    Nr.4c-3/70/2015
BIROUL PERMANENT
AL

CAMEREI DEPUTAŢILOR



Vă înaintăm, alăturat, Raportul suplimentar asupra propunerii legislative pentru modificarea şi completarea Ordonanţei de Urgenţă nr.28 din 25 martie 1999 privind obligaţia operatorilor economici de a utiliza aparate de marcat electronice fiscale, transmisă cu adresa nr.P.l.x. 165 din 2 martie 2015.


În raport de obiectul şi conţinutul său, propunerea legislativă face parte din categoria legilor ordinare.



În conformitate cu prevederile art.75 din Constituţia României, republicată, şi ale art.92 alin.(9) pct.1 din Regulamentul Camerei Deputaţilor, republicat, Camera Deputaţilor este Cameră decizională.

PREŞEDINTE,

Iulian Iancu

R A P O R T  S U P L I M E N T A R
asupra propunerii legislative pentru modificarea şi completarea Ordonanţei de Urgenţă nr.28 din 25 martie 1999 privind obligaţia operatorilor economici de a utiliza aparate de marcat electronice fiscale


În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, spre dezbatere în fond, cu propunerea legislativă pentru modificarea şi completarea Ordonanţei de Urgenţă nr.28 din 25 martie 1999 privind obligaţia operatorilor economici de a utiliza aparate de marcat electronice fiscale, iniţiată de doamna senator PNL Tudor Doina – Anca şi domnii senatori PNL Ardean Ben – Oni, Boboc Cătălin, Bodea Cristian Petru, Boeriu Valeriu – Victor, Cotescu Marin Adrănel, Dobra Dorin – Mircea, Grigoraş Viorel, Haşotti Puiu, Iliescu Lucian, Luchian Dragoş, Motoc Octavian, Nasta Nicolae, Neagu Nicolea, Neculoiu Marius, Nicoară Marius – Petre, Oprea Mario- Ovidiu, Păran Dorin, Popa Ion, Ţapu Nazare Eugen, Tomoiagă Ştefan – Liviu, Vosganian Varujan, transmisă cu adresa nr.P.l.x. 165 din 2 martie 2015, înregistrată la comisie sub nr.4c-3/70 din 03 martie 2015.



Consiliul Legislativ, cu avizul nr.1184/21.10.2014, avizează favorabil propunerea legislativă cu observaţii şi propuneri.



Senatul, în  şedinţa din 25 februarie 2015, a respins propunerea legislativă.



Comisia juridică, de disciplină şi imunităţi cu avizul nr.P.L.x.165/2015/10.03.2015, a avizat favorabil propunerea legislativă.



Propunerea legislativă are ca obiect de reglementare modificarea şi completarea Ordonanţei de urgenţă a Guvernului nr.28/1999 privind obligaţia operatorilor economici de a utiliza aparate de marcat electronice fiscale, republicată, cu modificările şi completările ulterioare, principalele modificări vizând: 

- introducerea răspunderii operatorilor economici pentru intervenţiile proprii sau alte altor persoane asupra aparatelor de marcat electronice fiscale;

- obligativitatea utilizatorilor de a face cel puţin o verificare anuală a aparatelor de marcat electronice fiscale, neîndeplinirea acestei obligaţii constituind contravenţie; 

- înlocuirea, sigilarea şi activarea memoriei fiscale să se efectueze la locul de instalare a aparatului sau la punctul de lucru al firmei de service de către tehnicianul de service;

- introducerea avizului profesional obligatoriu al Patronatului Comercianţilor şi Servisanţilor de Case de Marcat din România pentru acreditarea unităţilor de distribuţie şi/sau service de aparate de marcat electronice fiscale.



Membrii Comisiei pentru industrii şi servicii au examinat propunerea legislativă în şedinţa din 17 martie 2015 şi au hotărât, în unanimitate, să propună Plenului Camerei Deputaţilor respingerea propunerii legislative, din următoarele considerente:

- propunerea are un caracter tehnic şi ea trebuie notificată la Comisia Europeană, cu respectarea procedurilor de notificare prevăzute de Directiva 98/34/CE;

- introducerea unor prevederi privind atribuirea avizului profesional de către o entitate privată, ca o condiţie pentru accesul pe piaţa aparatelor de marcat electronice fiscale a operatorilor economici care doresc să obţină calitatea de unităţi acreditate pentru distribuţie sau service, ar putea aduce atingere principiului liberei concurenţe, aşa cum este el consacrat prin Constituţia României şi prin Legea concurenţei nr.21/1996, republicată, cu modificările şi completările ulterioare.



La lucrările comisiei au participat, în calitate de invitaţi, din partea Ministerului Finanţelor Publice: domnul Attila Gyorgy – secretar de stat.



La lucrările comisiei au fost prezenţi 20 deputaţi din totalul de 21 deputaţi membri ai comisiei.
*
* *
În şedinţa din data de 21 octombrie 2015, în temeiul art.70 din Regulamentul Camerei Deputaţilor, republicat, Plenul Camerei Deputaţilor a hotărât retrimiterea propunerii legislative la comisia sesizată în fond, transmisă cu adresa nr.P.l.x. 165/2015 din 21 octombrie 2015, înregistrată la comisie sub nr.4c-3/70/2015 din 22 octombrie 2015.



Reexaminarea propunerii legislative a avut loc în şedinţa comisiei din data de 03 noiembrie 2015.



La lucrările comisiei au fost prezenţi 16 deputaţi din totalul de 18 deputaţi membri ai comisiei.



În urma dezbaterilor, membrii comisiei au hotărât, cu majoritate de voturi, menţinerea punctului de vedere transmis cu Raportul nr.4c-3/70/2015 din 19 martie 2015, respectiv respingerea propunerii legislative.


La lucrările comisiei a participat, în calitate de invitat, din partea Ministerului Finanţelor Publice: domnul Ion Ghizdeanu – secretar de stat.



Menţionăm că iniţiatorii acestei propuneri legislative, deşi au fost invitaţi în vederea susţinerii acesteia, nu s-au prezentat la lucrările comisiei.



În raport de obiectul şi conţinutul său, propunerea legislativă face parte din categoria legilor ordinare.



În conformitate cu prevederile art.75 din Constituţia României, republicată, şi ale art.92 alin.(9) pct.1 din Regulamentul Camerei Deputaţilor, republicat, Camera decizională pentru această propunere legislativă este Camera Deputaţilor.
                        PREŞEDINTE,                                SECRETAR,

                          Iulian Iancu                              Bogdan-Radu Ţîmpău
Consilieri parlamentari,

Viorela Gondoş
Isabela Patricia Robe

